Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets forordning om det fælles glossar for offentlige kontrakter (CPV)"

(2002/C 48/03)

Rådet for Den Europæiske Union besluttede den 15. september 2001 under henvisning til EF-traktatens artikel 47, stk. 2, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes ØSU's Sektion for Det Indre Marked, Produktion og Forbrug, som udpegede Bernardo Hernández Bataller til ordfører. Sektionen vedtog sin udtalelse den 21. november 2001.

Det Økonomiske og Sociale Udvalg vedtog på sin 386. plenarforsamling af 28. og 29. november 2001, mødet den 28. november 2001, enstemmigt følgende udtalelse.

1. Indledning

1.1. I 1996 vedtog Kommissionen en henstilling(1) om anvendelsen af det fælles glossar for offentlige kontrakter (CPV)(2) til beskrivelse af kontraktens genstand.

1.2. I grønbogen "offentlige indkøb i EU - overvejelser for fremtiden"(3) opfordrede Kommissionen alle berørte parter til at udtale sig om det hensigtsmæssige i at generalisere brugen af CPV-glossaret. ØSU havde tidligere udtalt sig om spørgsmålet i en udtalelse, der blev enstemmigt vedtaget den 28. Maj 1997(4). Heri understregede man nødvendigheden af at forenkle EU's retlige ramme og tilpasse den til den elektroniske tidsalder og pegede på problemer vedrørende adgang til information.

1.3. Som et led i høringsprocessen opfordrede Kommissionen i meddelelsen "offentlige indkøb i Den Europæiske Union"(5) de ordregivende myndigheder til at anvende CPV-glossaret og standardformularer ved udarbejdelse af udbudsbekendtgørelser samt til ved fremsendelsen af disse at anvende ny informations- og kommunikationsteknologi.

1.4. Siden 1996 er CPV-glossaret blevet anvendt systematisk i alle udbudsbekendtgørelser, der i henhold til direktiverne er offentliggjort i tillægget til De Europæiske Fællesskabers Tidende til beskrivelse af kontraktgenstanden samt til oversættelse til de andre officielle EU-sprog. Det er således blevet et vigtigt søgekriterium for potentielle tilbudsgivere ved udvælgelse og identificering af markedsmuligheder.

1.5. Nomenklaturerne indgår i udbudsdirektiverne til beskrivelse af kontraktens genstand i udbudsbekendtgørelsen, til indgivelse af statistiske oplysninger og til definition af anvendelsesområdet. Indtil nu er der i direktiverne blevet henvist til fire forskellige nomenklaturer(6). I de forslag til revidering, der i øjeblikket drøftes(7), erstattes disse fire nomenklaturer af CPV-glossaret. ØSU påpeger i sine seneste udtalelser om disse forslag, at CPV-glossaret er en videreudvikling og forbedring af CPA- og NACE-nomenklaturerne, idet det er bedre tilpasset til offentlige indkøbs særlige karakter(8).

2. Forordningsforslaget

2.1. Indtil nu har der ikke været noget egentligt retsgrundlag for CPV-glossaret i form af en forordning, der nøjagtigt definerer de regler, der skal overholdes ved udarbejdelse og ajourføring. Hensigten med det foreliggende forordningsforslag er af afhjælpe denne mangel ved formelt at vedtage CPV-glossaret som det eneste klassifikationssystem for offentlige kontrakter.

2.2. Formålet med forslaget er følgelig at skabe et fælles klassifikationssystem, der kan anvendes på alle offentlige kontrakter på EU-plan.

2.3. Der foreslås en forordning som juridisk instrument, fordi indførelsen af et klassifikationssystem for offentlige kontrakter ikke kræver, at medlemsstaterne overfører bestemmelserne til national lovgivning.

2.4. CPA, CPC Prov., NACE og den kombinerede nomenklatur.

2.5. Forordningen fastsætter bestemmelser om bevarelse og revision inden for rammerne af de gennemførelsesbeføjelser, der er tillagt Kommissionen, som bistås af Det Rådgivende Udvalg for Offentlige Aftaler.

3. Generelle bemærkninger

3.1. ØSU støtter fuldt ud Kommissionens forslag, da det finder det vigtigt at få indført et fælles klassifikationssystem for alle offentlige kontrakter i EU.

3.2. ØSU ønsker at sikre, at udbudsprocedurerne bliver mere gennemsigtige, og at der er bedre adgang til information. Det er en god idé at sørge for, at der er let adgang til de relevante informationer, idet CPV-glossaret muliggør en umiddelbar sammenligning af data for forskellige udbud, uanset hvilket sprog de oprindelig er offentliggjort på.

3.3. Forslaget er positivt for de europæiske virksomheder, eftersom det ikke pålægger dem nye forpligtelser, men giver dem et nyt fælles og flersprogligt referencesystem, som vil lette adgangen til udbudsbekendtgørelser. Det vil sætte virksomhederne i stand til med større præcision at finde frem til egnede muligheder, som kan åbne op for nye markeder.

3.4.1. ØSU opfordrer Rådet og Europa-Parlamentet til at fremskynde arbejdet for at få vedtaget forslaget så snart som muligt, så der kan foretages de nødvendige ændringer på dette område, og anmoder om, at diskussionen koncentreres om klassifikationen og ikke tjener til at genåbne debatten om andre spørgsmål, der indgår i forslagene om ændring af direktiverne om offentlige indkøb såsom eksempelvis bilagene om tjenesteydelser.

3.4.2. Der må udtrykkes tilfredshed med, at der allerede er vedtaget en række supplerende foranstaltninger på området for offentlige indkøb, herunder direktiv 2001/78/EF om anvendelse af standardformularer ved offentliggørelse af udbudsbekendtgørelser(9).

3.4.3. ØSU går ind for, at reglerne for offentliggørelse af udbud forenkles og tilpasses de elektroniske systemer, der er blevet udviklet i forbindelse med SIMAP (system for information om offentlige udbud), som Kommissionen har lanceret i samarbejde med medlemsstaterne. I den forbindelse vil anvendelsen af standardformularer og et fælles glossar lette adgangen til information og gøre udbudsprocedurerne mere gennemsigtige.

3.5. Internationalt findes der allerede eller er der ved at blive udviklet forskellige private klassifikationssystemer. Det er derfor vigtigt, at der kun anvendes ét fælles klassifikationssystem for offentlige kontrakter (CVP) i EU, og man kunne også under WTO-forhandlinger opfordre tredjelande til at anvende det, fordi det medfører en forenkling og gennemsigtighed i informationsmængden.

3.6. Et særligt positivt træk ved den foreslåede revisionsprocedure eller ajourføringsproces er, at den kan bygge på forslag og kommentarer fra kommende direkte brugere af CPV.

Bruxelles, den 28. november 2001.

Göke Frerichs

Formand for

Det Økonomiske og Sociale Udvalg

(1) EFT L 222 af 3.9.1996, s. 10-12.

(2) CPV består af et primærglossar, som er den væsentligste del, og som definerer kontraktens formål, samt et supplerende glossar, der giver mulighed for at indføre supplerende kvalitative data. Primærglossaret omfatter 5 hierarkiske niveauer, mens det supplerende glossar kun omfatter 2 niveauer. Til hver kode svarer en tekst, der beskriver varen, arbejdet eller tjenesteydelsen på alle de officielle sprog.

(3) KOM(1996) endelig udg. af 27.11.1996.

(4) Udtalelse om grønbogen; ordfører: Henri Malosse; EFT C 287 af 22.9.1997, s. 2.

(5) KOM(1998) 143 endelig udg. af 11.3.1998.

(6) CPA, NACE, COC Prov. og den kombinerede nomenklatur.

(7) EFT C 29 E af 30.1.2001, s. 11 og EFT C 29 E af 30.1.2001, s. 12.

(8) Udtalelse om offentlige indkøb; ordfører: Bo Green, EFT C 193 af 10.7.2001, s. 1 og s. 7.

(9) EFT L 125 af 29.10.2001, s. 1.